**ИНЖЕЊЕРСКА КОМОРА СРБИЈЕ**

Број: 01-787/1-6.

Датум: 30.04.2020. године

Булевар војводе Мишића бр. 37

Б е о г р а д

На основу члана 39. став 1. тачка 19. и члана 76. став 1. Статута Инжењерске коморе Србије („Службени гласник РС,“ бр. 36/19), Управни одбор Инжењерске коморе Србије је на 14. редовној седници, одржаној дана 30.04.2020. године, донео

ПРАВИЛНИК
О ИЗДАВАЧКОЈ ДЕЛАТНОСТИ ИНЖЕЊЕРСКЕ КОМОРЕ СРБИЈЕ

I ОПШТЕ ОДРЕДБЕ

Члан 1.

Овим Правилником утврђују се програмска концепција, начин и динамика изла­жења сталних и повремених публикација Инжењерске коморе Србије (у даљем тексту: Комора), начин образовања и именовања редакционих и уређивачких одбора, поступак избора уредника и друга питања из области издавачке делатности Коморе.

Члан 2.

Комора је издавач:

1. Информативног гласила ''Гласник Инжењерске коморе Србије'';
2. Приручника за полагање општег дела стручног испита за лица техничких струка;
3. Информативно-стручних гласила матичних секција;
4. Стручних књига, часописа, зборника радова и других публикација;

Издавањем „Гласника Инжењерске коморе Србије“, Приручника за полагање општег дела стручног испита за лица техничких струка, гласила, стручних књига, часописа, зборника радова и других публикација, Комора обезбеђује публикације од интереса за чланове Коморе ради усавршавања и унапређења струке и обавља функцију стручног информисања у циљу унапређења услова за обављање стручних послова у области просторног и урбанистичког планирања, пројектовања, изградње објеката и других области значајних за планирање и изградњу.

Публикације из става 1. овог члана, осим у штампаном, могу се издавати и у електронском облику, уз објављивање на интернет презентацији Коморе.

Члан 3.

У пословима издавачке делатности, Комору као издавача, заступа лице које представља и заступа Комору.

Лице које представља и заступа Комору је главни и одговорни уредник свих издања које Комора издаје.

Члан 4.

Управни одбор Коморе прати рад и заузима одређене ставове у погледу спровођења уређивачке политике свих издања и даје одређене смернице.

Члан 5.

Одлуке о покретању и издавању поновљених издања Приручника за полагање општег дела стручног испита за лица техничких струка, стручних књига, часописа, зборника радова и осталих публикација, у сваком конкретном случају, доноси Управни одбор Коморе.

Члан 6.

Одлуку о свим финансијским питањима односно трошковима везаним за текуће уређење и издавање публикација у складу са Финансијским планом Коморе, доноси Управни одбор на предлог редакционих одбора (у даљем тексту: Редакција) односно уређивачких одбора (у даљем тексту: Уредништво), издања из члана 2. став 1. овог правилника.

Редакције односно уредништва одређују и рецензенте, предлажу накнаде и хонораре, одговорни су и старају се о квалитету радова и аутора, динамици излажења публикација, о припреми, штампању, тиражу, дистрибуцији и свим осталим питањима који се тичу издавања публикација.

Одредбе овог правилника које се односе на права и обавезе Редакције односно Уредништва публикација из члана 2. став 1. овог правилника, односе се и на штампани и електронски облик издања.

Радом Редакције односно Уредништва, руководи уредник издања.

Члан 7.

 Све оперативне послове издавачке делатности Коморе, рачуноводствено-финансијске послове за потребе издавача односно Коморе, административно-техничке послове у вези организације издавања публикација, као и дистрибуцију члановима Коморе и другим корисницима обављају Стручне службе Коморе.

У случају потребе ради обављања оперативних послова у вези издавачке делатности Коморе, лице које представља и заступа Коморуу консултацији са руководиоцем Стручних служби Коморе, доноси одлуке о ангажовању спољних сарадника.

**Члан 8.**

 У свему што није регулисано овим правилником, примењују се одредбе закона којим је уређено издавање публикација.

II Информативно гласило "Гласник Инжењерске коморе Србије''

Члан 9.

Информативно гласило "Гласник Инжењерске коморе Србије" (у даљем тексту: Гласник Коморе) је тромесечно информативно гласило Коморе у коме се објављују информације и вести из делокруга рада органа и тела Коморе, законској и подзаконској регулативи која се односи на област планирања и изградње, документима односно општим актима Коморе, одржавању стручних скупова, конференција и осталих догађаја у земљи и свету у области планирања и изградње, као и остале вести у циљу информисања чланства.

Члан 10.

О дистрибуирању штампаног издања Гласника Коморе одлучује Управни одбор Коморе, а на предлог Редакције.

 Издање Гласника Коморе у електронском облику, објављује се на интернет презентацији Коморе.

Члан 11.

Гласник Коморе има Редакцију.

Редакција je одговорна за уређивачку политику и стара се о квалитету и динамици издавања Гласника Коморе.

Члан 12.

Чланове Редакције из члана 11. овог правилника, осим главног и одговорног уредника, именује и разрешава Управни одбор Коморе, на период од две године.

 Исти чланови Редакције могу бити именовани у два мандата.

Члан 13.

Чланови Редакције имају право на надокнаду за свој рад по сваком издатом броју Гласника Коморе, а износ надокнаде утврђује Управни одбор Коморе на предлог главног и одговорног уредника.

Члан 14.

Извештај о свом раду Редакција подноси Управном одбору, након сваког издатог Гласника Коморе.

**III Приручник за полагање општег дела стручног испита**

 **за лица техничких струка**

 **Члан 15.**

Комора за потребе припреме полагања општег дела стручног испита, може да израђује Приручник за полагање општег дела стручног испита за лица техничких струка.

Приручник обухвата основе уставног уређења, радних односа, општег управног поступка и правних аспеката планирања простора и изградње објеката.

**Члан 16.**

Одлуку о издавању Приручника за полагање општег дела стручног испита доноси Управни одбор.

**Члан 17.**

Управни одбор именује Редакцију за израду овог Приручника, у коју се именују испитивачи за полагање општег дела стручног испита, из редова комисија за полагање стручног испита.

**Члан 18.**

Чланови Редакције за израду Приручника за полагање стручног испита за лица техничких струка, дужни су да прате измене и допуне свих закона из области које овај приручник обухвата и да благовремено предлажу Управном одбору Коморе измене и допуне приручника у складу са овим променама.

**Члан 19.**

Чланови Редакције примају надокнаду за свој рад на основу уговора о ангажовању.

**Члан 20.**

У погледу избора чланова Редакције, њихових права и обавеза, примењују се одредбе овог Правилника које се односе на Гласник Коморе.

IV Информативно-стручна гласила матичних секција

Члан 21.

У оквиру издавачке делатности Коморе, матичне секције Коморе (у даљем тексту: секције) могу организовати издавање информативно-стручних гласила секције (у даљем тексту: гласило секције) у коме се објављују информације и вести везане за рад Извршног одбора и других тела секције, у циљу информисања чланства секције, као и упознавања чланства секције са достигнућима у струци.

 Члан 22.

Одлуку о издавању гласила секције у сваком конкретном случају доноси Управни одбор, на предлог Извршног одбора секције.

Одлуком из става 1. овог члана ближе се уређују сва питања у вези издавања гласила секције.

Члан 23.

О дистрибуирању штампаног издања гласила секције одлучује Управни одбор Коморе, на предлог Редакције.

 Издање гласила секције у електронском облику, објављује се на интернет презентацији Коморе.

Члан 24.

Гласило секције има Редакцију и уредника издања који воде и одговорни су за уређивачку политику и који се старају о квалитету и динамици излажења гласила секције.

Члан 25.

Чланове Редакције и уредника издања именује и разрешава Управни одбор Коморе, на предлог Извршног одбора секције.

Редакцију гласника секције чине уредник и чланови.

Редакција се именује на две године, с тим што исти чланови Редакције могу бити именовани у још једном мандату.

Члан 26.

Чланови Редакције и уредник издања примају надокнаду за свој рад на основу уговора о ангажовању.

Члан 27.

Извештај о свом раду, Редакције и уредник гласила секције, подносе Извршном одбору секције и Управном одбору Коморе, након издавања сваког броја у складу са динамиком издавања.

V ОСТАЛЕ ПУБЛИКАЦИЈЕ: СТРУЧНЕ КЊИГЕ И ЧАСОПИСИ, ЗБОРНИЦИ РАДОВА, ПРИРУЧНИЦИ, БИЛТЕНИ И МОНОГРАФИЈЕ

Члан 28.

Комора може издавати стручне књиге, стручне часописе, зборнике радова са или за научно-стручне скупове које организује, приручнике, билтене и монографије и друге публи­кације којим се остварују циљеви и задаци Коморе. То може обављати самостално или заједнички са другим издавачима.

Уредника издања и чланове Уредништва публикација из става 1. овог члана, именује Управни одбор на предлог лица које представља и заступа Инжењерску комору Србије.

Члан 29.

Стручне књиге и часописи имају Редакцију и уредника издања који воде и одговорни су за уређивачку политику истих и који се старају о квалитету и динамици излажења часописа.

У погледу избора Редакције и уредника издања, њихових права и обавеза, примењују се одредбе овог правилника које се односе на Гласник Коморе.

Члан 30.

На основу Плана и програма рада Коморе, Управни одбор утврђује концепцију и садржај зборника радова за научно-стручне скупове, саветовања и семинаре, а на предлог организатора или суорганизатора скупова поменутих активности.

Зборник радова има Уредништво кога чине уредник и чланови, а Одлуку о именовању и разрешењу чланова Уредништва доноси Управни одбор.

Члан 31.

Зборници радова се деле учесницима одређеног скупа, а преостали тираж дистрибуира се чланству и другим корисницима.

Члан 32.

Чланови Уредништва примају надокнаду за свој рад на основу уговора о ангажовању.

Извештај о свом раду Уредништво публикације подноси Управном одбору Коморе, након издавања публикације.

VI ЗАВРШНЕ ОДРЕДБЕ

 Члан 33.

Даном ступања на снагу овог Правилника престаје да важи Правилник о издавачкој делатности Инжењерске коморе Србије бр: 1382/1-3. од 2.7.2018. године.

 **Члан 34.**

Овај правилник ступа на снагу осмог дана од дана објављивања на огласној табли Коморе и Интернет презентацији Коморе.

**ПРЕДСЕДНИК УПРАВНОГ ОДБОРА**

 **ИНЖЕЊЕРСКЕ КОМОРЕ СРБИЈЕ**

 Мр Зоран Илић, дипл. инж. маш. с.р.